**10 friss hír az európai adózásból**

1/ Az áfa-szabályozás korszerűsítése érdekében cselekvési tervet terjesztett elő az Európai Bizottság, hogy a hozzáadottérték-adó rendszere egyszerűbbé, a csalással szemben ellenállóbbá, és fokozottabban vállalkozásbaráttá váljon.

2/ Az adórendszerek egyszerűsítését javasolja az IMF jelentése. A Nemzetközi Valutaalap különösen a kisvállalkozásokkal kivételező adópolitikát kritizálta, szerintük ez csak gátolja a növekedést.

3/ Eddig 410 online szerencsejáték-oldalt blokkolt a N AV, csak az idén eddig 105 blokkolást rendeltek el.

4/ NAV szerint az EKÁER ellenőrzések hatására nőtt a Budapesti Nagybani Piac kereskedőinek adózási kedve.

5/ A mobiltelefon számlát, a közlekedési bírságokat és a hiteltartozásokat fizetik leginkább késve a magyarok.

Az adókkal viszont a legkisebb arányban késünk.

6/ A társasági adó sporttámogatásra történő felajánlási rendszerének köszönhetően 260.000-ről 350.000-re emelkedett az igazolt versenyzők létszáma hazánkban, ebben az évben pedig akár az 500.000-es határt is elérheti ez a szám.

7/ Növekvő családi kedvezmények Csehországban és Lengyelországban. Egyszerűsített és rugalmasabb adófizetés Horvátországban és Romániában. Külföldi munkavállalókat érintő módosítások Szerbiában és Szlovéniában.

8/ Észtországban legalizálták az Ubert

Az észtek úgy gondolták, hogy mivel már úgyis használják az emberek a közösségi taxizást, nem érdemes ez ellen küzdeni. Inkább arra fókuszáltak, hogyan lehetne a sofőrök adóját könnyebben beszedni. Mivel már eleve automatikusan készítik el az szja bevallásokat az országban, az embereknek csak el kell fogadni – természetesen digitálisan – , ezért arra gondoltak, hogy egyszerűen be lehet kötni a rendszerbe az Uber adatait is.

9/ Sorra szűnnek meg az adólicenc bevezetésével a cégek Szlovákiában. Míg korábban évente nagyjából 4 800 cég lett a múlté az országban, 2014-ben a megszűnő cégek száma elérte a 8 461-et. Tavaly további 7 083 cég lett az enyészeté.

10/ Az üzemanyagadó megemelésével tervezi növelni a közúti infrastruktúra-fejlesztési alap bevételeit Lengyelország.